Maak reg vir die Hentiesfees - Events - Erongo
Wednesday, July 08th, 2020 20:57:22
Pretjagters kan hulle weer eens voorberei vir 'n opskop soos min by die kus.
23 June 2019 | Events
Velia Liebenberg; Henties Fees; Verskeie borge is alreeds aanboord om te verseker dat die fees weer 'n reusesukses gaan wees . . .
Foto onderskrif Feesgangers besig om hulle te geniet op Hentiesbaai. Foto verskaf
Die Hentiesfees 2019 vind hierdie jaar weer oor 'n langnaweek plaas, op 23 en 24 Augustus, by die sportgronde van die Christelike Privaatskool Hentiesbaai.
Daar gaan 'n groot verskeidenheid pret wees met 'n openingsparade, musiekkonserte, stalletjies, hope kindervermaak en groot pryse te wen.
Die verrigtinge sluit weer eens 'n hengelkompetisie, fietsry, pretloop, "touch"-rugbytoernooi sowel as 'n gholfkompetisie in.
Oudergewoonte word die Hentiesfees-hengelkompetisie aangebied deur Hentiesbaai Hengelklub. Die kaartjies sal dan ook vir vissermanne 'n driedubbele doel dien. Daarmee registreer hulle vir die kompetisie, kry toegang tot die feestent en kom in aanmerking vir die gelukstrekking wat deel vorm van die kompetisie.
Die organiseerders het laat blyk daar gaan heel moontlik vanjaar ook 'n damesoggend by die verrigtinge gevoeg word.
"Onderhandelinge in dié verband is nog aan die gang. Verskeie borge is reeds aanboord om te verseker dat die fees weer 'n reusesukses gaan wees," het Velia Liebenberg, 'n lid van die organiseringskomitee, gesê.
Die vyftiental Suid-Afrikaanse ­musikante wat die verhoog gaan deel, sluit onder andere die sangeres ­Jezelle in wat bekend is vir haar ­liedjie "Suidwes".
Liezel Pieters, Appel, Neil Somers, Anders, Deon Groot, Caroline Grace, Fatman en die welbekende Namibiër John Rock Prophet is van die ander kunstenaars wat ook musiek gaan maak.
Vir entrepeneurs wat hul tuisgemaakte en eg unieke produkte aan die publiek beskikbaar wil stel, is daar nog 'n paar van die sowat 140 stalletjies beskikbaar. Belangstellendes kan 'n e-pos na [email protected] stuur om 'n aansoekvorm te kry.
Kaartjies vir die fees gaan weer deur Computicket verkoop word, met groot afslag vir pensioenarisse.